"Kurzemes Vārds"
Priekules Novada domes priekšsēdētāja Vija Jablonska ir
pirmā, kuras sūdzību par Korupcijas novēršanas un apkarošanas biroja lēmumu
vakar izskatīja Liepājas tiesa. Pieteikumus iesnieguši vēl četri pašvaldības deputāti.
2013. gadā Priekules Novada domes deputāti vienbalsīgi pieņēma lēmumu dot
iespēju iedzīvotājiem iznomāt pašvaldības autotransportu un noteica cenrādi.
Sēdē nepiedalījās vien deputāti Arta Brauna un Andis Eveliņš. "Daudzās
vietās sabiedriskais transports nekursē, iedzīvotājiem nav nekādas iespējas
vakarā kaut kur tikt," lēmumu pamato V. Jablonska. Iedzīvotājiem tika dota
iespēja izmantot pavisam astoņas transporta vienības, piemēram, bērēm,
braucieniem uz teātra izrādēm, baseinu un tamlīdzīgi. Pakalpojums bijis gana pieprasīts.
Taču šā gada aprīlī deputāti saņēmuši Korupcijas novēršanas un apkarošanas
biroja lēmumu par to, ka nav ievērots likums par interešu konfliktu un notiek
pašvaldības mantas izšķērdēšana. Lēmums par autotransporta izmantošanu
paredzēja nomas maksu, bet nenoteica, kādiem mērķiem un kādā kārtībā tas
izmantojams, skaidro KNAB. Tas savukārt radījis situāciju, ka deputātiem bijusi
iespēja izmantot pašvaldības autotransportu priekšvēlēšanu aģitācijas bukletu
izplatīšanai, braucieniem uz Liepāju un Lietuvu. Likumā noteikts, ka publiskas
personas īpašumā, valdījumā vai lietošanā esošais autotransports, tajā skaitā
operatīvais transports izmantojams tikai dienesta, darba un amata pienākumu
pildīšanai.
Par to, ka šāds lēmums pieņemts, visiem deputātiem, kas piedalījās
balsojumā, uzlikts 70 eiro liels sods, skaidro V. Jablonska.
Plašāk lasiet laikraksta "Kurzemes Vārds" 28. oktobra numurā.
#kvards-20151028-04#